भाजपा ने स्वास्थ्य मंत्री से अस्पताल की व्यवस्था सुधारने की मांग की
नसीराबाद|भारतीय जनतापार्टी ने स्वास्थ्य मंत्री राजेंद्र राठौड़ को ज्ञापन देकर स्थानीय राजकीय अस्पताल की दशा सुधारने की मांग की। मंडल अध्यक्ष वैभव तेला, जिला देहात उपाध्यक्ष भगवानदास शर्मा, पूर्व मंडल अध्यक्ष मोहन बाबानी, संजय यादव और शानू शर्मा ने स्वास्थ्य मंत्री राठौड़ को ज्ञापन देकर बताया कि 150 बेडेड राजकीय अस्पताल में जहां आसपास के 100 गांवों के ग्रामीण अपना ईलाज करवाने आते है वहां गत 6 माह से पीएमओ के पद पर चेयररेस का खेल खेला जा रहा है और 5-6 बार पीएमओ बदल दिए गए जिससे चिकित्सा महकमा आमजन में हंसी का पात्र बन गया है। तेला ने सीएमएचओ डॉ. लक्ष्मण हरचंदानी और संयुक्त निदेशक गजेंद्र सिंह सिसोदिया पर भी आरोप लगाया कि इन दोनों की भूमिका भी इस मामले में संदिग्ध है। तेला ने ज्ञापन में बताया कि अस्पताल में 25 डॉक्टर है उसके बावजूद 150 बेडेड अस्पताल में अप्रेल से अक्टूबर तक केवल 464 मरीज भर्ती किए गए। आरोप है कि विशेषज्ञ चिकित्सक मरीजों को केवल रैफर करते है क्योंकि अधिकांश डॉक्टर पीएमओ डॉ. माथुर सहित मुख्यालय पर रहते ही नहीं अजमेर से अपडाउन करते है। तेला ने ट्रोमा वार्ड को बने 7 वर्ष बीत जाने के बावजूद आज तक उसे शुरू नहीं करने, एक वर्ष से मेडिकेयर रिलीफ सोसायटी की बैठक आयोजित नहीं करने की भी शिकायते स्वास्थ्य मंत्री राठौड़ से की और अस्पताल की व्यवस्थाएं सुधारने की मांग की।
hin_Deva hin_Deva